Diari Oficial de la Generalitat Valenciana


Sumari del DOGV 8184, del 05-12-2017 (2017/9873)

RESOLUCIÓ de 27 d'octubre de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa la publicació de l'acord de modificació del Pacte de la Mesa Sectorial de Funció Pública sobre Acció Sindical en el sector de l'Administració de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8184

Data del DOGV
:   05-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9873


Data del document
:   27-10-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * sindicat de funcionaris
    * empleat de serveis públics
    * funcionari
    * concurs administratiu

RESOLUCIÓ de 27 d'octubre de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa la publicació de l'acord de modificació del Pacte de la Mesa Sectorial de Funció Pública sobre Acció Sindical en el sector de l'Administració de la Generalitat. [2017/9873]  
Vist el text de l'acord de modificació del Pacte de la Mesa Sectorial de Funció Pública sobre Acció Sindical en el sector de l'Administració de la Generalitat, subscrit, d'una part, per la Conselleria de Justícia, Administració Pública, Reformes Democràtiques i Llibertats Públiques, i d'una altra, per les organitzacions sindicals UGT-PV, CSI-F, Intersindical Valenciana i CCOO-PV, i de conformitat amb el que disposa l'article 38.6 de la Llei 7/2007, de 12 d'abril, de l'Estatut de l'Empleat Públic, esta Subdirecció General de Relacions Laborals, resol:  
  
Únic  
Disposar la seua publicació en el Diari Oficial de la Generalitat Valenciana.  
  
València, 27 d'octubre de 2017.- El subdirector general de Relacions Laborals: Juan Ignacio Soler Tormo.  
  
  
Modificació del Pacte d'Acció Sindical   
en l'Àmbit de l'Administració de la Generalitat  
  
El 4 de gener de 2013 es va subscriure, en el si de la Mesa Sectorial de la Funció Pública, el Pacte d'Acció Sindical en l'àmbit de l'Administració de la Generalitat, després de la publicació del Reial decret llei 20/2012, de mesures per a garantir l'estabilitat pressupostària i de foment de la competitivitat, amb la finalitat d'establir un marc adequat per a l'exercici de l'acció sindical en el sector de l'Administració de la Generalitat.  
Amb posterioritat, el 9 de juny de 2016, es va firmar l'Acord de Legislatura de la Mesa General de Negociació del personal funcionari, estatutari i laboral de la Generalitat (MGNI), ratificat pel Consell el 17 de juny de 2016, i publicat en el DOGV número 7813, de 24 de juny de 2016, que mana a les meses sectorials a la negociació o revisió, si és el cas, dels pactes d'acció sindical.  
No obstant el mandat de la Mesa General, el Pacte d'Acció Sindical vigent resulta una eina útil i adequada que fins a la data no ha requerit cap modificació. No obstant això, la possibilitat que brinda l'Acord de Legislatura referit, quant a les dispenses d'assistència al treball per a la negociació sectorial, junt amb la previsió que els processos d'adaptació del règim jurídic del personal laboral als llocs de naturalesa funcionarial produïsquen modificacions en el règim jurídic del personal representant unitari, que afectaran els crèdits horaris per a l'acció sindical, fan necessari negociar una modificació del pacte vigent, que arreplegue les millores projectades.  
Per això, de conformitat amb el que disposa l'esmentat Acord de Legislatura i amb el que estableix l'article 38.2 del Reial decret legislatiu 5/2015, de 30 d'octubre, pel qual s'aprova el text refós de l'Estatut Bàsic de l'Empleat Públic, i l'article 154, de la Llei 10/2010, de 9 de juliol, d'ordenació i gestió de la funció pública valenciana, i fruit de la negociació duta a terme entre l'Administració i les organitzacions sindicals amb representació en la Mesa Sectorial de la Funció Pública, reunides a València, el 4 de juliol de 2017, s'adopta el següent,  
  
  
ACORD  
  
Primer. Modificació de l'epígraf II, seccions sindicals  
Es modifica l'apartat 1, de les seccions sindicals, de l'epígraf II, seccions sindicals, en el sentit següent:  
En l'àmbit dels centres de treball, el personal empleat públic afiliat a un sindicat podrà constituir seccions sindicals, d'acord amb els seus estatuts i de conformitat amb el que disposa la Llei orgànica 11/1985, de 2 d'agost, de llibertat sindical. A l'efecte d'aplicar aquest pacte, i en adequació a les activitats i l'organització específiques de la Generalitat, constituirà un únic centre de treball la totalitat d'establiments i dependències dels serveis centrals i territorials d'una conselleria o organisme que radiquen en la mateixa província.  
  
Segon. Modificació de l'epígraf III. Cessions i acumulacions de crèdits horaris, apartat 2  
Es modifiquen els subapartats 2.2. i 2.3., de l'epígraf III, Cessions i acumulacions de crèdits horaris, apartat 2, Acumulació del crèdit horari, en el sentit següent:  
2.2. Per a la tramitació del permís sindical per acumulació d'hores a jornada completa es detraurà de la borsa un nombre d'hores igual a la mitjana de la jornada laboral en còmput anual establida en la legislació vigent, una vegada descomptats els dies d'assumptes propis, les vacances i les reduccions de jornada.  
2.3. Excepcionalment, podran concedir-se permisos sindicals per acumulació d'hores a jornada parcial, per a la tramitació del qual es detrauran de la borsa un nombre d'hores igual al 50 % del nombre d'hores fixat per al permís sindical de l'apartat anterior. Donada la singularitat d'aquests permisos, les organitzacions sindicals es comprometen a limitar-los al 10 % dels concedits a jornada completa. No obstant això, a les organitzacions sindicals que no puguen realitzar deu alliberaments, per no aconseguir hores suficients en el total de la borsa d'hores, se'ls podrà concedir un únic permís sindical a jornada parcial.  
  
Tercer  
S'afig al Pacte d'Acció Sindical, de 4 gener de 2013, com a annex I, Dispenses per a la negociació en l'àmbit de la Mesa Sectorial de la Funció Pública  
  
Annex I  
Dispenses per a la negociació en l'àmbit de la Mesa Sectorial de la Funció Pública  
  
1. Per presència en la Mesa Sectorial de la Funció Pública, es concediran deu dispenses d'assistència al treball, proporcionals als resultats electorals. El nombre d'aquestes dispenses serà ratificat per la Mesa General de Negociació II.  
Procés d'eleccions sindicals 2014/2015:  
  
Organització sindical Nombre de  
representants electes Nombre de dispenses  
UGT-PV 36 3  
CSI·F 30 3  
INTERSINDICAL 28 2  
CCOO-PV 25 2  
Totals 119 10  
  
  
2. Una vegada ratificat el nombre, la tramitació es durà a terme d'acord amb el que estableixen els punts 3 i 4 de l'apartat IV, del Pacte d'Acció Sindical.  
3. Aquestes dispenses seran actualitzades després de cada procés d'eleccions sindicals en el moment de renovació de membres de la Mesa Sectorial de la Funció Pública.  
  
Quart. Publicitat  
Amb els tràmits pertinents previs, aquest pacte es publicarà en el Diari Oficial de la Generalitat Valenciana i produirà efectes des de l'endemà de la ratificació per la Mesa General de Negociació II.  
  
Per l'Administració,  
El secretari autonòmic de Justícia, Administració Pública, Reformes Democràtiques i Llibertats Públiques i president de la Mesa Sectorial de la Funció Pública: Ferran Puchades Vila.  
  
Per les organitzacions sindicals,  
UGT-PV: Antonio Calderón Benito  
CSI·F: Julio Tamayo Muñoz  
Intersindical Valenciana: Cristina I. Costart Tafalla  
CC.OO.PV: Juan Cruz Ruiz